DA Den Europæiske Unions Tidende CE 84/661

(2004/C 84 E/0745)

SKRIFTLIG FORESPØRGSEL E-0711/04

af Ilda Figueiredo (GUE/NGL) til Kommissionen

(10. marts 2004)

Om: Bjergregioners særlige karakteristika og fællesskabets politik

Bjergregioner opfylder funktioner, som der er stor offentlig interesse omkring, navnlig på det miljømæssige, sociale og kulturelle område, og de udgør et ganske usædvanligt patrimonium, som det gælder om ikke blot at bevare, men især at nyttiggøre, hvilket forudsætter de rette politikker til fastholdelse af befolkningerne og med henblik på at skabe udvikling for dem.

Det er derfor nødvendigt, således som sektionen af bjergkommuner i Den Portugisiske Kommunesammenslutning for nylig understregede det på et møde, at indføre begrebet bjerge i strukturfondspolitikken og sikre, at deres særlige karakteristika rent faktisk anerkendes; det kan ske ved at afstemme forskellige sektorpolitikker inden for rammerne af en overordnet politik for bjerge og for hensigtsmæssige redskaber for disse territorier og deres indbyggere, idet man erkender behovet for løsninger, handlemuligheder og en ganske særlig opmærksomhed omkring problematikken i bjergene.

Jeg anmoder Dem derfor om at oplyse mig om, hvorvidt man agter:

1. reelt at anerkende bjergregioners særpræg og mangfoldigheder;

2. at optage bjerge på Den Europæiske Unions politiske dagsorden og i Strukturfondene;

3. at oprette et politisk fællesskabsinstrument til gavn for bjergområderne;

4. at indføre procedurer for mere harmoniserede reaktioner, når det drejer sig om forslag om og forvaltning af fællesskabsfonde i bjergregionerne.

Svar afgivet på Kommissionens vegne af Franz Fischler

(21. april 2004)

Kommissionen deler det ærede medlems interesse for spørgsmålet vedrørende bjergregionernes placering i EU-politikkerne.

Kommissionen afholdt i oktober 2002 en konference om EU-politikkerne og bjergregionerne, som havde ca. 500 deltagere fra det politiske liv, erhvervslivet og fagforeningerne i de 15 medlemsstater og ansøgerlandene.

I programmeringsperioden for strukturfondene (2000-2006) er 95 % af bjergregionerne i EU støtteberettigede — enten under mål 1 eller mål 2.

For perioden efter 2006 har Kommissionen foreslået en reform af samhørighedspolitikken i forbindelse med den tredje rapport om den økonomiske og sociale samhørighed, der blev vedtaget den 18. februar 2004 (1), og som den formelt har forelagt Parlamentet og Rådet. Kommissionen foreslår, at den territoriale samhørighed fremover bliver en integrerende del af samhørighedspolitikken.

Kommissionen foreslår, at der i forbindelse med den nye generation af regionalprogrammer tages hensyn til de særlige træk ved områder med naturlige handicap. Det foreslås f.eks., at der på regioner med vedvarende handicap anvendes en højere støttesats end på de øvrige regioner.

Hvad angår udvikling af landdistrikterne, som er et vigtigt indsatsområde for bjergregionerne, har Kommissionen ligeledes fremlagt visse forslag i sin meddelelse »Fremtiden skaber vi i fællesskab — Politikudfordringer og budgetmidler i det udvidede EU 2007-2013« (2). Kommissionen foreslår således oprettelse af et enhedsinstrument til landskabsbevaring og forbedring af miljøet og livskvaliteten i landdistrikterne.

(1) KOM(2004) 107 endelig udg.

(2) KOM(2004) 101 endelig udg.